Document ID: 32011R0110

REGOLAMENT TAL-KUMMISSJONI (UE) Nru 110/2011
tat-8 ta’ Frar 2011
li jimplimenta r-Regolament (KE) Nru 458/2007 tal-Parlament Ewropew u tal-Kunsill tas-sistema Ewropea tal-istatistika integrata tal-ħarsien soċjali (ESPROSS) fir-rigward tal-formati xierqa għat-trażmissjoni tad-dejta, ir-riżultati li għandhom jiġu trażmessi u l-kriterji għall-kejl tal-kwalità għall-modulu ESSPROS dwar il-benefiċċji tal-ħarsien soċjali netti
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 458/2007 tal-Parlament Ewropew u tal-Kunsill tal-25 ta’ April 2007 dwar is-sistema Ewropea tal-istatistika integrata tal-ħarsien soċjali (ESSPROS) (1), u b’mod partikolari l-Artikolu 7(2) tiegħu,
Billi:
(1)
Ir-Regolament (EC) Nru 458/2007 waqqaf qafas metodoloġiku biex jintuża għall-ġbir tal-istatistika fuq bażi komparabbli għall-benefiċċji tal-Unjoni Ewropea u skadenzi għat-trażmissjoni u t-tixrid tal-istatistika miġbura skont is-sistema Ewropea tal-istatistika integrata tal-ħarsien soċjali (minn issa ‘l quddiem tissejjaħ “ESSPROS”).
(2)
Skont l-Artikolu 7(2) tar-Regolament (EC) No 458/2007, il-miżuri ta’ implimentazzjoni relatati mal-formati għat-trażmissjoni tad-dejta, mar-riżultati li għandhom jiġu trażmessi u mal-kriterji għall-kejl tal-kwalità għall-modulu dwar il-benefiċċji netti tal-ħarsien soċjali għandhom jiġu adottati.
(3)
Il-modulu dwar il-benefiċċji tal-ħarsien soċjali netti għandu jinkiseb bl-użu tal-“approċċ ristrett”, biex fis-sistema prinċipali tal-ESSPROS ikun hemm l-istess popolazzjoni ta’ benefiċjarji tal-benefiċċji tal-ħarsien soċjali grossi.
(4)
Il-miżuri stipulati f’dan ir-Regolament huma skont l-opinjoni tal-Kumitat għas-Sistema tal-Istatistika Ewropea,
ADOTTAT DAN IR-REGOLAMENT:
Artikolu 1
1. Il-formati għat-trażmissjoni tad-dejta u r-riżultati li għandhom jiġu trażmessi għall-modulu dwar il-benefiċċji tal-ħarsien soċjali netti għandhom ikunu skont kif huma stabbiliti fl-Anness I.
2. Il-kriterji għall-kejl tal-kwalità tad-dejta relatata mal-modulu dwar il-benefiċċji tal-ħarsien soċjali netti għandhom ikunu skont kif huma stabbiliti fl-Anness II.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ Frar 2011.

Labels: 12
0
19